Η επιτροπή λοιμωξιολόγων ζήτησε να ακυρωθεί η αναστολή λειτουργίας των εστιών, αλλά η εισήγηση δεν έγινε δεκτή και εξακολουθεί να ισχύει η εντολή για εκκένωση των χώρων

Σε μία πολύ σοβαρή καταγγελία προχωρούν οι εστιακοί φοιτητές της Νέας Εστίας του Εθνικού Μετσόβιου Πολυτεχνείου, οι οποίοι σε διαδικτυακή ομάδα που διατηρούν ενημερώνουν ότι το ζήτημα της εκκένωσης των πανεπιστημιακών εστιών που έχει προκαλέσει τεράστια αναστάτωση σε χιλιάδες οικοτρόφους, έφτασε μέχρι την επιτροπή εμπειρογνωμόνων και ειδικών λοιμωξιολόγων με επικεφαλής τον κ. Σωτήρη Τσιόδρα.

Η επιτροπή, σύμφωνα πάντα με την ανάρτηση στο facebook, αποφάσισε να ακυρωθεί η αναστολή λειτουργίας των εστιών και να παραμείνουν στους χώρους οι εστιακοί φοιτητές με την προϋπόθεση ότι θα τηρούνται τα απαραίτητα μέτρα υγιεινής, ενώ επισημαίνεται ότι η σχετική εισήγηση θα κοινοποιηθεί άμεσα από το υπουργείο Υγείας στο υπουργείο Παιδείας.

Ωστόσο, λίγα λεπτά αργότερα, με νέα ανάρτηση στην κλειστή ομάδα, οι οικότροφοι ενημερώνονται ότι η εισήγηση δεν έγινε δεκτή και ότι εξακολουθεί να ισχύει η εντολή για άμεση αναστολή της λειτουργίας των πανεπιστημιακών εστιών.

Τα ερωτήματα που θέτουν όλοι οι Σύλλογοι Οικοτρόφων προς τους συναρμόδιους υπουργούς που υπέγραψαν προ ημερών την Κοινή Υπουργική Απόφαση, είναι τώρα πιο απαραίτητο από ποτέ να απαντηθούν: με ποια λογική δίνουν εντολή να εκκενωθούν οι εστίες, διακινδυνεύοντας κατ' αυτόν τον τρόπο την εξάπλωση του ιού σε ολόκληρη την επικράτεια, όταν η κυβέρνηση υποστηρίζει σε κάθε τόνο ότι το καλύτερο μέτρο προφύλαξης είναι η κοινωνική απομόνωση και ο περιορισμός των μετακινήσεων; Πώς είναι δυνατόν την ίδια ώρα που τίθεται σε ισχύ το μέτρο της απαγόρευσης της κυκλοφορίας να εξαναγκάζεις χιλιάδες νέους και νέες να μπουν σε λεωφορεία, τρένα, πλοία και αεροπλάνα για αν φτάσουν στον τόπο κατοικίας τους; Γιατί δεν ακούν την κραυγή αγωνίας όλων αυτών των παιδιών που λένε ότι αρκετοί δεν έχουν σπίτια να επιστρέψουν και ότι η εγκατάλειψη της εστίας σημαίνει ταυτόχρονα εγκατάλειψη της δουλειάς τους, δουλειά από την οποία συχνά κρέμεται ολόκληρη η οικογένεια; Γιατί στην τελική αγνοούν τις εισηγήσεις των ειδικών;